  Анжелика Тихонова корреспондент Удмуртиысь биатлонистъёс Ижкарысь Демидов нимо биатлонъя огъетын ортчись Россилэн чемпионатаз но Кубокезлэн 8-тӥ люкетаз командаен ӵошатсконын азвесь медальёс утӥзы. Со сяна Дмитрий Шамаев суперспринтын кыкетӥ луиз, ивортэ Удмуртиысь физкультурая, спортъя но егитъёслэн политиказыя министерстволэн пресс-службаез. Удмуртилэсь данзэ Дмитрий Шамаев, Виктор Плицев, Владимир Семаков но Максим Макаров утизы. Нырысетӥ Ханты-Мансийскысь биатлонистъёс луизы. Куинетӥ - Приволжск федерал округлэн командаез. Со сяна Дмитрий Шамаев суперспринтлэн йылпумъясь ӵошатсконаз азвесь медаль утӥз. Сое Псков улосвылысь спортсмен Антон Свотин азьпалтӥз. Нош куинетӥ луиз Башкириысь Алексей Петров. 19-тӥ южтолэзе нылкышноослэн но воргоронъёслэн мегамасс-стартъёссы ортчозы. Нылкышноос 10 час 45 минутэ 12 иськеме бызёзы. Воргоронъёс – 12 час 45 минутэ 15 иськеме. Тодэ вайытом, ӵошатсконъёсы Маргарита Васильева, Алексей Волков но мукет тодмо биатлонистъёс пырисько.  Тегъёс: Спорт Ижкар Биатлон Удмуртия  